Talle Bok-ondersteuners op lughawe besteelFoto: (AP Photo/Themba Hadebe) Nie minder nie as 14 mense is na bewering besteel terwyl hulle Dinsdagaand op die OR Tambo-lughawe gewag het vir die Springbokke om uit Japan terug te keer. Kol. Athlenda Mathe, polisiewoordvoerder, het gister aan Maroela Media bevestig dat 14 klagtes van diefstal by die polisie aanhangig gemaak is. Duisende mense het Dinsdag by die lughawe in Johannesburg opgedaag om die Bokke terug te verwelkom. Springbok-kaptein Siya Kolisi en afrigter Rassie Erasmus het eers heelwat later geland, omdat een van die Bokke se vlugte vertraag was. “Die polisie het operasionele planne in plek gehad vir die dag. Dit is jammer dat party mense ŉ feestelike gebeurtenis gebruik om munt uit te slaan,” sê Mathe. Sy het haar meegevoel teenoor die slagoffers uitgespreek en ander slagoffers aangemoedig om na vore te kom. Sy sê twee mense is tot dusver in hegtenis geneem in verband met die diefstal. “Die polisie werk tans saam met sekerheidsbeamptes by OR Tambo om meer mense in hegtenis te neem.”